Tots els dissenys guardonats amb els Premis Delta els últims cinquanta anys s'exposen junts, per primera vegada, en una mostra del Palau Robert de Barcelona dedicada al disseny industrial.
La Generalitat de Catalunya, amb la col·laboració de l'Associació de Disseny Industrial-Foment de les Arts i del Disseny (ADI-FAD), ha organitzat aquesta mostra, anomenada "Premis Delta: 50 anys amb el disseny 1960-2010", que aplega els dissenys que han obtingut els Premis Delta des de 1961.
L'exposició es pot visitar des del 7 d'octubre de 2010 fins al 30 d'octubre de 2011, a l'edifici del número 107 del passeig de Gràcia de Barcelona.
L'exposició es va inaugurar el 6 d'octubre, amb un acte presidit pel secretari general d'Innovació, Universitats i Empresa, en representació del conseller Josep Huguet.
També hi van assistir el president del FAD, Miquel Espinet; els comissaris de l'exposició, Uli Marchsteiner i Viviana Narotzky, que també és presidenta de l'ADI-FAD, i el director general de Difusió Corporativa de la Generalitat, Jordi Fortuny.
Des del començament, els Premis Delta van tenir l'objectiu de donar suport i destacar l'excel·lència en el disseny i la producció d'objectes industrials a Espanya.
El recorregut per cinquanta anys de disseny industrial que proposa l'exposició, prenent com a fil conductor els Premis Delta, s'estructura en cinc espais dedicats a les cinc dècades del període 1960-2010.
La responsable del disseny expositiu és Sílvia Farriol, mentre que Mario Eskenazi s'ha fet càrrec del disseny gràfic.
S'hi poden veure més de 150 peces originals, acompanyades d'imatges que suggereixen l'estreta relació entre el disseny i el moment històric, polític i cultural en què es desenvolupa.
Tot al llarg de mig segle, el disseny ha passat de ser una preocupació de minories a ser part de la vida quotidiana; de ser una activitat sovint ignorada pel context industrial de la seva època a ser part indispensable d'un teixit empresarial competitiu.
Els Premis Delta, com el disseny que promouen, estan en constant evolució.
Són un reflex de la creativitat que configura dia a dia la cultura industrial.
I són una aposta, constantment renovada, per a un futur poblat d'objectes que destaquen pel seu encertat disseny de producte d'acord amb el teixit empresarial i l'entorn social de cada època.
A la mostra del Palau Robert hi ha, entre altres, peces com ara les motocicletes Cota 247 (1968) i Impala (1962), de la marca Montesa, dissenyades per Leopoldo Milà; el llum TMC (1961), de Miguel Milà; el cendrer Copenhagen (1966), d'André Ricard; l'espremedora de taronges Citromatic Instant MPZ-2 (1970), de la marca Braun, de Dieter Rams i Gabriel Lluelles; el llum Sinclina (1991), d'Estudi Blanc o la catifa Cuks (2003), de Nani Marquina.
El catàleg de l'exposició té els textos en català, castellà i anglès, i imatges dels objectes guardonat en cada edició.
El Palau Robert organitza activitats acadèmiques adreçades als escolars de Catalunya perquè puguin endinsar-se en el món del disseny.
A través de l'activitat "L'objecte imaginat", els nens i les nenes comprendran l'essència i els elements definitoris del disseny, podran valorar-ne la idoneïtat, la funcionalitat i la bellesa de cada objecte.
També tindran ocasió de fer de dissenyadors i realitzar un prototip tridimensional d'un objecte d'ús quotidià.
La millor proposta tindrà premi.
El programa didàctic consta d'una visita dinamitzada a l'exposició i d'un taller de disseny industrial a l'Aula Taller del Palau Robert, conduïts per un educador especialitzat.
Tots els treballs realitzats durant el desenvolupament de l'activitat podran optar al "Premi Alfa de disseny" i el centre guanyador rebrà un obsequi de l'ADI-FAD.
L'activitat s'adapta a totes les franges d'edat i els seus continguts i metodologies s'adeqüen a cada nivell d'aprenentatge.
Calendari: De l'octubre de 2010 fins al juny de 2011
Per a infants d'Educació Primària
Per a nois i noies d'Educació Secundària
Per a joves de Batxillerat i Cicles Formatius
Totes les activitats són gratuïtes.